Informácia o stave dlhu v zdravotníckych zariadeniach v pôsobnosti Ministerstva zdravotníctva SR k 30.9.2005

Ministerstvo zdravotníctva SR predkladá na rokovanie vlády SR iniciatívny materiál „Informácia o stave dlhu v zdravotníckych zariadeniach v pôsobnosti Ministerstva zdravotníctva SR k 30.9.2005“.
Materiál informuje o záväzkoch po lehote splatnosti (dlhu) všetkých zdravotníckych zariadení, ktoré sú v pôsobnosti Ministerstva zdravotníctva SR a podrobnejšie sa zaoberá dlhom v zdravotníckych zariadeniach, ktoré budú v zmysle zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z. transformované na akciové spoločnosti. 
Vzhľadom k tomu, že spoločnosť Veriteľ, a.s. oddlžuje dotknuté zdravotnícke zariadenia vo výške ich záväzkov k 31.12.2004, materiál sa zaoberá vývojom záväzkov po lehote splatnosti (dlhu) vzniknutého v zdravotníckych zariadeniach v roku 2005. 

1.	Dlh zdravotníckych zariadení v pôsobnosti MZ SR k 30.9.2005

Zdravotnícke zariadenia, ktoré sú v pôsobnosti Ministerstva zdravotníctva SR mali k 30.9.2005 dlh vo výške 1,681 mld. Sk . Najviac dlh rástol v I. štvrťroku 2005, mesačne priemerne až o 0,352 mld. Sk. Tempo rastu dlhu v tomto období bolo vysoké z toho dôvodu, že zdravotnícke zariadenia začiatkom roku uhrádzali ešte záväzky z minulého roku, keďže oddlžovanie záväzkov zdravotníckych zariadení z roku 2004 sa začalo až v máji 2005. V II. a III. štvrťroku sa tempo rastu dlhu znížilo.
 Mesačný nárast dlhu zdravotníckych zariadeniach v pôsobnosti Ministerstva zdravotníctva SR a  priemerný mesačný rast v jednotlivých štvrťrokoch znázorňuje Graf č. 1

Podstatná časť - až 94,2% z celkového dlhu je v organizáciách, ktoré budú transformované na akciové spoločnosti. Podrobnejšie sa týmito organizáciami zaoberá nasledovná časť. V zdravotníckych zariadeniach, ktoré budú transformované na neziskové organizácie bol k 30.9.2005 dlh vo výške 97,3 mil. Sk.

1.1	 Dlh zdravotníckych zariadení, ktoré sa budú transformovať na akciové spoločnosti 

V zmysle ustanovenia § 84 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov bude transformovaných na akciovú spoločnosť 21 zdravotníckych zariadení. Ich dlh k 30.9.2005 bol vo výške 1,583 mld. Sk – čo je 94,2% z celkového dlhu zdravotníckych zariadení v pôsobnosti Ministerstva zdravotníctva SR. 
Vzhľadom k tomu, že v tejto skupine zdravotníckych zariadení sú všetky fakultné nemocnice a nemocnice III. typu, ktoré majú najvyšší dlh, krivka rastu dlhu v  skupine zdravotníckych zariadení, ktoré sa budú transformovať na akciové spoločnosti kopíruje rast dlhu vo všetkých zdravotníckych zariadeniach v pôsobnosti Ministerstva zdravotníctva SR (viď Graf č. 1). 
Stav dlhu v jednotlivých zdravotníckych zariadeniach a zmenu stavu dlhu za posledný mesiac uvádza Tab. č. 1. V tabuľke je zaznamenaný aj stav oddlženia prostredníctvom spoločnosti Veriteľ, a.s.

Tab. č. 1: Sumárny prehľad jednotlivých zdravotníckych zariadení - stav oddlženia k 30.9.2005 a vývoj dlhu v zdravotníckych zariadeniach transformujúcich sa na akciové spoločnosti
| | | | | v tis. Sk
Stav k 30.9.2005 | Stav oddlženia          záväzky do 31.12.2004 | r. 2005                                       rast/pokles záväzkov po lehote splatnosti (dlhu) za posledný mesiac
Zdravotnícke zariadenie | Záväzky zazmluvnené spoločnosťou Veriteľ, a.s. | Záväzky, ktoré ešte nie sú zazmluvnené spoločnosťou Veriteľ, a.s. | Spolu august 2005 | Spolu september 2005 | rast dlhu+/ pokles dlhu -
Zdravotnícke zariadenia založené k 1.11.2005 | | | |
N17 | 0 | 0 | 0 | 0 | 0
N19 | 0 | 4 397 | 0 | 0 | 0
N20 | 0 | 0 | 0 | 0 | 0
Zdravotnícke zariadenia - plánovaný termín založenia 1.12.2005 | | |
N16 | 161 | 1 148 | 1 716 | -33 | -1 749
N21 | 4 023 | 629 | 0 | 0 | 0
N18 | 0 | 0 | 1 370 | 1 902 | 532
Zdravotnícke zariadenia - plánovaný termín založenia 1.2.2006 | | |
N11 | 175 581 | 249 820 | 18 260 | 14 331 | -3 929
N7 | 140 915 | 338 901 | 59 198 | 55 722 | -3 476
N12 | 38 430 | 157 141 | 14 913 | 12 773 | -2 140
N15 | 42 385 | 114 626 | 24 202 | 26 791 | 2 589
Ostatné zdravotnícke zariadenia | | | | |
N5 | 1 942 143 | 1 889 789 | 475 488 | 441 216 | -34 272
N2 | 247 456 | 370 061 | 47 758 | 45 758 | -2 000
N1 | 0 | 0 | 0 | 174 | 174
N3 | 24 897 | 76 634 | 17 495 | 17 746 | 251
N13 | 206 354 | 200 649 | 83 690 | 85 948 | 2 258
N14 | 422 969 | 223 368 | 70 534 | 77 805 | 7 271
N9 | 310 294 | 441 646 | 155 975 | 167 867 | 11 892
N10 | 217 083 | 238 432 | 84 441 | 97 978 | 13 537
N6 | 1 581 182 | 1 071 907 | 119 331 | 133 559 | 14 228
N8 | 210 660 | 273 498 | 93 762 | 110 448 | 16 686
N4 | 842 927 | 677 720 | 249 045 | 293 501 | 44 456
SPOLU | 6 407 460 | 6 330 366 | 1 517 178 | 1 583 486 | 66 308

V septembri dlh zdravotníckych zariadení, ktoré sa budú transformovať na akciové spoločnosti, vzrástol o 66,308 mil. Sk. 
Z celkového počtu zdravotníckych zariadení je 5 bez dlhu. Sú to 3 srdcovo-cievne ústavy, v ktorých došlo k založeniu akciovej spoločnosti k 1.11.2005. Dlh nevykazujú ani Inštitút nukleárnej a molekulárnej medicíny a Východoslovenský onkologický ústav. U týchto zariadení sa predpokladá založenie akciových spoločností ku dňu  1.12.2005. Podobne je to aj u Detského kardiocentra, ktoré má dlh najmä voči ostatným zdravotníckym zariadeniam. Tento sa bude pravdepodobne riešiť zápočtom. 
Dlh poklesol v 6 zdravotníckych zariadeniach. Najväčší pokles v tomto mesiaci podobne ako minulý mesiac mala Fakultná nemocnica Bratislava. Druhý mesiac vykazuje pokles dlhu aj  Nemocnica s poliklinikou v Nových Zámkoch.
Naopak, najvyšší rast dlhu opätovne vykázala Fakultná nemocnica F. D. Roosevelta Banská Bystrica. Celkovo dlh narástol v 10 zdravotníckych zariadeniach. 
Sumárne najvyšší dlh vykazujú: Fakultná nemocnica Bratislava, Fakultná nemocnica s poliklinikou F. D. Roosevelta Banská Bystrica, Fakultná nemocnica J. A. Reimana  Prešov a Fakultná nemocnica Košice. 
Podrobný prehľad dlhu podľa komodít je uvedený v prílohe v tabuľke č. 2., spolu s grafickým znázornením vývoja dlhu v roku 2005 v jednotlivých zdravotníckych zariadeniach, ktoré sa budú transformovať na akciové spoločnosti.